Papersnake/gushiwen huggingface dataset:
黄河清 为史帅寿
丘崇（宋代）

鼓角清雄占云祲。喜边尘、今度还静。一线乍添，长觉皇州日永。

楼外崇牙影转，拥千骑、欢声万井。太平官府人初见，梦熊三占佳景。

皇恩夜出天闱，云章粲、凤鸾飞动相映。宝带万钉，与作今朝佳庆。

勋业如斯得也，况整顿、江淮大定。这回恰好，归朝去、共调金鼎。
病起忆西湖
庾楼（明代）

未得寻幽胜，烟光半画图。日悬双镜合，云断一山孤。

绿透凉侵竹，红轻夕印芜。元戎移小队，觞咏到西湖。
董邦达山水小帧 其四 平林翠黛
弘历（清代）

藉甚倪迂与大痴，筌蹄忘即两兼之。平林翠黛无多景，雅称诗人意与迟。
读何斯举黄州秋居杂咏次其韵
陆游（宋代）

众星丽长空，惟月最为杰，峨峨大圜镜，粲粲白玉玦。
穿林散珠大，入户凛霜雪。
世方喜繁华，我独惨不悦。
清光真可友，肝肺冰欲结。
彼哉市朝人，忿欲生内热。
叹马二绝赠赵公简 其二
引履祥（清代）

岂有千里心，所戚惟穷老。屡鞭腹自饥，蹢躅悲荒草。
复以承晏墨赠之
晃冲之（宋代）

我闻江南墨官有诸奚，老超尚不如庭珪。
后来承晏复秀出，喧不父子名相齐。
百年相传文断碎，仿佛尚见蛟龙背。
电光属天星斗昏，雨痕倒海风云晦。
却忆当年清暑殿，黄门侍立才人见。
银钩洒落金花牋，牙床磨试红丝研。
同时书画三万轴，大徐小篆徐熙竹。
御题四绝海内传，秘府毫芒惜如玉。
君不见建隆天子开国初，曹公受诏行扫除。
王侯旧物人今得，更为西天贝叶书。
寄题杜拾遗锦江野亭
严武（唐代）

漫向江头把钓竿，懒眠沙草爱风湍。莫倚善题鹦鹉赋，

何须不风鵕鸃冠。腹中书籍幽时晒，肘后医方静处看。

兴发会能驰骏马，应须直到使君滩。
汧州作 其三
赵佶（宋代）

投袂汧城北，西风又是秋。中原心耿耿，南泪思悠悠。

尝胆思贤佐，颙情忆旧游。故宫禾黍遍，行役闵宗周。
句
郭震（唐代）

人世几番更面目，仙山依旧锁烟霞。
题山庄小集
杨万里（宋代）

莫笑山庄小集休，篇篇字字爽於秋。
向来枫落吴江冷，一句能销万古愁。
摩山诗三首 其一 第一峰
郑重（明代）

半壁南天一柱擎，春深报雨晓云生。何年海浪峰头涌，石上苔痕蛎壳横。
九日宴
张谔（唐代）

秋叶风吹黄飒飒，晴云日照白鳞鳞。

归来得问茱萸女，今日登高醉几人。
竹径
陈宓（宋代）

新笋未全抽，春阴亦类秋。
世间惟竹迳，不扫更清幽。
挽徐居厚寺簿
孙应时（宋代）

始见偏何晚，新知不太深。
书来浑一束，情厚有兼金。
悄悄中宵别，哀哀万古心。
有怀终挂剑，雪涕独难禁。
西行
陈恭尹（清代）

挂席春风缓，融融对物华。远天排雁字，新水育鱼花。

岸曲盘千树，山寒闭数家。依然西去路，今昔不同嗟。
招刘伯寿秘监
文彦博（宋代）

君自山中来，熟见山中事。我亦山中人，素怀归山志。

切望青牛车，细问归山计。
秋日杂感 其二
惠远谟（清代）

季秋霜露繁，木落山色改。天地有萧瑟，炎暖岂长在。

可怜东篱花，萎落无人采。无言倚霜恨，芳心若有待。

君子审进退，所贵在时宜。神龙失海水，不知尺泽鲵。

猛虎陷深阱，豚犬亦得欺。晋人有冯妇，千古所共嗤。
欣对亭
许及之（宋代）

万象尽森著，所观皆所欣。谁能忘爱恶，达观足超群。
余壮岁尝假居塔山寺后三十年重到赋二绝
姜特立（宋代）

一堕红尘六载余，黄金不杂白髭须。
向来猿鹤应相问，瑠合犀瓶无羔无。
鄂渚逢杨赞禹
贯休（唐代）

流浪兵荒苦，相思岁月阑。理惟通至道，人或谓无端。

烧猛湖烟赤，窗空雪月寒。知音不可见，始为一吟看。
华亭十咏·陵琩养渔池
唐询（宋代）

代异人亡久，滮池即旧居。
未移当日地，无复故时鱼。
蒲藻依稀在，风波浩荡馀。
水滨如可问，一为访庭除。
长相思 其九
夏言（明代）

杜鹃啼。君莫疑。日日思归未得归。乡心有梦知。

鸿雁飞。音信迟。又是黄花白露时。西风吹钓矶。
赐闲为韩方伯大经乃尊题
祁顺（明代）

诏许归田宠最优，此身于世复何求。清风明月双吟鬓，秋水芦花一钓舟。

勇决不教灵澈笑，逍遥真伴赤松游。回看世上贪荣者，多少龙钟雪满头。
淮口作
晁说之（宋代）

王畿胡骑满，何地可逃生。
尽室半徒步，有舟无水行。
长淮能见阻，久雨自难晴。
杂立官称在，低头媿国荣。
和王安抚六言十首 其八
项安世（宋代）

小人区釜升斗，明公钟鼎尊罍。难学将军竞病，且随寒士敲推。
寄潘恭叔曾幼度三首
赵蕃（宋代）

一冬风雪苦多寒，春至冰霜更积攒。
咫尺端如隔千里，况于楚粤路漫漫。
一落索（歌者索词，名之一东）
程垓（宋代）

小小腰身相称。更著人心性。一声歌起绣帘阴，都遏住、行云影。

闻道玉郎家近。被春风勾引。从今莫怪一东看，自压尽、人间韵。
萧洒桐庐郡十绝
范仲淹（宋代）

萧洒桐庐郡，乌龙山霭中。
使君无一事，心共白云空。
扫舍
李光庭（清代）

莫谓儒官陋，常将敝帚储。庐为吾所爱，尘与岁俱除。

香穗衣篝簇，梅花纸帐舒。纱笼重检点，珍护数行书。
句
王镐（宋代）

未知真是岳，祗见半为云。
龙井十题·风篁岭
释元净（宋代）

风篁荫修岭，挺节含虚心。
悠悠往还客，孰不聆清音。
次韵李郎中休日不出二首 其一
周紫芝（宋代）

文昌不作吏曹忙，赐沐归来日更长。青士寒生庭下雨，木奴香借树头霜。

唤回短梦知何事，寻得新诗又夕阳。遥想南窗卷疏箔，起看双鹭入鹓行。
东坡竹石
刘黻（宋代）

坡翁北归留戏笔，数竹离奇生磈石。
世如有凤必先知，碌碌凡磈谁得识。
风不声兮月不影，山僧笑我移枯瘠。
岭耻每苦烟瘴深，烟瘴何曾祸忠直。
天使无垢来此邦，要与坡翁发真迹。
大书特书等傲岸，方寸一虚隘八极。
何年移植蓬莱宫，清风逼人寒半壁。
枝可磨，叶可摘，
石上根，祗如昔。
芍药花
董嗣杲（宋代）

花中近侍盛江都，艳朵低攒意态殊。
白传词工谁续得，刘郎谱在可修无。
翻阶媚雨娇红软，压砌迎风醉粉腴。
二十四桥春事老，而今难觅玉盘盂。
神宗皇帝挽词 其二
徐积（宋代）

启殡龙輴动，森森凤翣移。迎神帐殿远，背阙梓宫迟。

日惨河山路，草枯霜霰时。綵庭觉潇洒，应诵廖莪诗。
红玉谁家女四首 其四
刘敞（宋代）

春风能吹衣，不能解人意。使我为朝云，与君从此逝。
瑞香盛开，呈益国公二首
杨万里（宋代）

近看丁香万粒攒，远看却与紫球般。
谁将玉胆蔷薇水，新濯琼肤锦秀禅。
净界薰修尔芬馥，无人翦剔自团栾。
下元前至上元後，省得龙沉与麝兰。
偈颂六十首 其四十二
释昙华（宋代）

天上无双日，阎浮一至尊。万年松不老，圣寿等乾坤。
石门道中得石字
张羽（明代）

依微鸟外村，逶迤烟中驿。帆重因愁雨，柁转时惊石。

遥岑树共青，远浪鸥同白。离索讵须愁，来往谁非客。
寓兴二首 其一
刘禹锡（唐代）

常谈即至理，安事非常情。寄语何平叔，无为轻老生。
和傅山父红梅韵二首
李曾伯（宋代）

节士耻随时世妆，若为妩媚著春裳。
何如清淡甘天分，莫与儿曹较色香。
姑从
董文涣（清代）

书城坐拥夜镫勤，百感苍茫付暮云。湫隘一廛犹负郭，郁陶三月倍思君。

近招元亮倾新酿，远吊灵均续旧文。不为苦吟吟更苦，姑从嘲笑日纷纭。
咏江鳐
员兴宗（宋代）

鲜鲜眼中瑶，玉柱出珍抱。
吾家天万里，识君恨不早。
携来定雪儿，中膏非外槁。
不知何物尤，醉脸兹一扫。
平生珠为邻，冰盘仗幽讨。
或言比丹荔，同传韩非老。
新覆重茅诸君子以诗酒相贺赋谢 其二
区越（明代）

垣竹多年亘绿阴，索绹无力到如今。路连官署门偏静，石断溪桥水自深。

野鸟和歌元有韵，闲云伴宿本无心。吾庐亦是柴桑否，五柳扶疏一素琴。
元旦望阕叩头而作
史弥忠（宋代）

青帝初傅令，山河万象新。
圣恩宽似海，世态乐同春。
拜阙难辞老，居官岂为贫。
京华望不远，感激切微臣。
集陈辅德候潮亭闻洪孺成出都
麦应中（明代）

百尺楼前花欲飞，天涯游子竟谁依。春风西北无消息，海色东南有是非。

白璧此时还按剑，黄河落日易沾衣。共言骏骨千金尽，不信骅骝志独违。
题胡仲彝冲泥访隐诗卷
唐桂芳（明代）

春来几曾见白日，江冰江花渺无极。跳踉蛙黾也升堂，门外泥深将一尺。

胡公老迈志不群，要似东坡借木屐。可怜阡陌有东西，欲往恐迷勤指画。

恰如故步失邯郸，足茧蹒跚势逾迫。时情平地产太行，寸寸羊肠任盘辟。

何当舍此趋康庄，万里迢迢一朝适。胡公掉头意不然，我向师山访隐客。

师山先生人中英，读书闭户发已白。功名懒作出山云，细数飞花点瑶席。

第想胡公一段奇，惜无画史图其迹。狂风淅淅松树间，间有磊磈之怪石。

掀髯独立不受呼，直怕苍茫堕乌帻。须臾风定神始閒，羽扇左持右挂笠。

赢得襄阳众小儿，争唱铜鞮手齐拍。呜呼鲍叔文章笔有神，分明如画能写真。

相烦漉酒今夜月，便有山阴乘兴人。
最高楼 其一 戊戌自寿
刘克庄（宋代）

南岳后，累任作祠官。试说与君看。仙都玉局才交卸，新衔又管华州山。

怪先生，吟胆壮，饮肠宽。

去岁拥、旌旗称太守。今岁带、笭箵称漫叟。慵入闹，惯投闲。

有时拂袖寻种放，有时携枕就陈抟。任旁人，嘲潦倒，笑痴顽。
和枯崖山行韵
胡仲弓（宋代）

名山僧占尽，甘作老虑能。
虎豹何堪捋，虬龙尚可登。
吟随双蜡屐，醉倚万年藤。
兴尽未归去，斜阳上塔层。
归自河西泛舟东下示坰
吴则礼（宋代）

露湿船篷今夜凉，秋风端已洒衣裳。渐炊大甑长腰米，共说平生细肋羊。

试问锦貂看射虎，何如乌几听鸣桹。真须快捉蟹螯去，处处休吟古战场。
王乔洞
赵贞吉（明代）

柯烂人归古木寒，绀崖灵壑野云团。
骑来黄鹤丹砂顶，飞去青天白玉棺。
流水调中春欲半，洞箫声里夜将阑。
思轻尘骨超千劫，愿遇金童捧一丸。
续梦中十韵
郑颢（唐代）

间岁流虹节，归轩出禁扃。奔波陶畏景，萧洒梦殊庭。

境象非曾到，崇严昔未经。日斜乌敛翼，风动鹤飘翎。

异苑人争集，凉台笔不停。石门雾露白，玉殿莓苔青。

若匪灾先兆，何缘思入冥。御炉虚仗马，华盖负云亭。

白日成千古，金縢閟九龄。小臣哀绝笔，湖上泣青萍。
马厂访萧千戎夜话
常青岳（清代）

良朋官廨傍河隈，踏岸相寻特地来。日暮不烦烧绛烛，酒樽好对月明开。
郎世宁模元人秋林群鹿图
弘历（清代）

秋半雪毛茸，伊尼聚晓㫪。寝讹咸自适，群友各相从。

霜叶疏还密，朝烟散转封。兴贤宵雅意，载咏寄遐悰。
汉宫春
陈亮（宋代）

雪月相投。看一枝才爆，惊动香浮。微阳未放线路，说甚来由。先天一着，待辟开、多少旬头。却引取，春工入脚，争教消息停留。

官不容针时节，做一般孤瘦，无限清幽。随缘柳绿柳白，费尽雕锼。疏林野水，任横斜、谁与妆修。猛认得，些儿合处，不堪持献君侯。
粤秀山观晚霞歌
汪瑔（清代）

三庚朱陆颓骄阳，万里渤澥连荣光。日精水气荡摩久，倏忽霞采生西方。

霓旌虹靷纚连不可数，烛龙十二招我登崇冈。升高俯视奇景出，遂与昆仑九光相颉颃。

初犹隐见限边幅，继乃澒洞连苍茫。法界金绳万条彻，炎官火伞六合张。

威凤群飞过西岳，逴龙赩立移南荒。仙人佩裳纷五色，天孙奇锦开七襄。

紫气函关孰来过，黄人日观争回翔。赤熛六月怒不已，《朱明》一曲歌未央。

金支翠蕤忽变灭，珠光剑气犹辉煌。我昔吟诗爱余绮，亦思学道霏丹裳。

腾辉舒艳今一睹，看朱成碧心飞扬。赤城作赋慕孙绰，丹楼引喻思长康。

流云洒液如可得，迟我十洲餐玉浆。
声声慢 牡丹花畔作
陈洵（清代）

仙衣卷雾，旭日升霞，楼台暖色重重。流艳潮妆，锦帏紧护东风。

书花试烦纤手，是江郎、彩笔初逢。题句在，写此情深处，未觉春浓。

一笑前溪回顾，问洛阳鹃语，光景匆匆。垂首雕阑，空余泪洗芳红。

依约梦阑蝶意，殢枕香、仍恋欢丛。人事远，盼行云、长驻翠蓬。
虞美人（九月饮乘风亭故基）
赵彦端（宋代）

烟空磴尽长松语。佳处遗基古。道人乘月又乘风。未用秋衣沈水、换薰笼。

两峰千涧依稀是。想像诗翁醉。莫惊青蕊后时开。笑倒江南陶令、未归来。
春意
李畅（明代）

郊原春欲动，骀荡遍岩阿。紫燕双飞入，黄莺百啭过。

柳风吹几席，杏雨濯江河。寄傲南窗下，陶情一啸歌。
胡侍郎所藏会稽王冕梅花图
蒲庵禅师（明代）

会稽王冕双颊颧，爱梅自号梅花仙。
豪来写遍罗浮雪千树，脱巾大叫成花颠。
有时百金闲买东山屐，有时一壶独酌西湖船。
暮校梅花谱，朝诵梅花篇。
水边篱落见孤韵，恍然悟得华光禅。
我昔识公蓬莱古城下，卧云草阁秋潇洒。
短衣迎客懒梳头，只把梅花索高价。
不数杨补之，每逢汤叔雅。
笔精妙夺造化神，坐使良工尽惊诧。
平生放荡礼法疏，开口每欲谈孙吴。
一日骑牛入燕市，嗔目怪杀黄髯胡。
地老天荒公已死，留得清名传画史。
南宫侍郎铁石肠，爱公梅花入骨髓。
示我万玉图，繁花烂无比。
香度禹陵风，影落镜湖水。
开图看花良可吁，咸平树老无遗株。
诗魂有些招不返，高风谁起孤山逋。
唐尧胤自贵竹过访用君御韵奉赠
袁宏道（明代）

夷马向东驰，青袍敝许时。袖中三尺雪，梦里一竿丝。

泥酒呼鹦鹉，披诗想荔枝。武夷若再至，为我道相思。
蒋沙庄居十首 其三
刘弇（宋代）

翳翳柔桑活，辉辉野水宽。艺蔬苍芥甲，延客白蒲团。

点缀花粘蔓，稀疏粉束竿。家风才茗饮，一室听冰寒。
五禽言和王仲衡尚书 其一
朱熹（宋代）

提胡芦，沽美酒，春风浩荡吹花柳。不用沙头双玉瓶，鸟歌蝶舞为君寿。

只今□醉是君恩，昨日之愁愁杀人。
摸鱼儿（己卯元夕）
刘将孙（宋代）

又匆匆、一番元夕，无灯更愁风雨。人间天上无归梦，惟有春来春去。愁不语。漫泪湿香绡，□草人何许。百年胜处。还更有琉璃，春棚月架，万眼蝶罗否。

风流事，孤负后来儿女。可怜薄命三五。千金无买吴呆处，更说龙飞凤舞。今又古。便剩有才情，无分登楼赋。春醪独抚。也难觅阿瞒，肯容狂客，醉里试歌舞。
汉宫春夜
许玠（宋代）

虚轮绚采千门外，窗眼渗光金箔碎。
渴龙滴水续铜壶，檐马呼风摇玉佩。
宫车声远翠幌幽，珠帘闲却珊瑚钩。
眉山两点亦何有，中锁万斛相思愁。
蜀罗蜜炬光明灭，红泪难溅守宫血。
遥夜春寒听晓钟，角声满地梨花雪。
过润陂桥三首
杨万里（宋代）

润陂初上板桥时，欲入江东尚未知。
忽见桥心界牌子，脚根一半出江西。
东风齐著力 题绕屋梅花图，寄陆荩思
徐釚（清代）

香浸牙签，春生兰叶，苦注南华。东头屋里，况有锦屏遮。

羡煞骚茵墨宝，纸窗下、老铁嵯岈。巡檐步，烟濛曲径，疏影横斜。

格韵转堪誇。图画里，芝岑菊圃增加。玉瓷浅斟，且漫醉流霞。

料理三间小屋，先归去、负郭栽花。还疑是，孤山处士，放鹤人家。
王官谷十咏 其六 莹心亭
俞充（宋代）

野老传此水，源与洪河透。潺潺浩难穷，雨雹洒晴昼。

岩头白龙挂，滩前寒玉漱。不见莹心人，客衣冷如沤。
酬叶县刘明府避地庐山言怀诒郑录事昆季苟尊师兼见赠之
吴筠（唐代）

明哲良罕遇，遇君辄思齐。挺生著天爵，自可析人珪。

河洛初沸腾，方期扫虹霓。时命竟未合，安能亲鼓鼙。

从此罢飞凫，投簪辞割鸡。驱车适南土，忠孝两不暌。

庐岳镇江介，于焉惬林栖。入门披彩服，出谷杖红藜。

隐令旧闾里，而今复成跻。郑公解簪绂，华萼曜松谿.

贤哉苟征君，灭迹为圃畦。顾已成非薄，忝兹忘筌蹄。

相观对绿樽，逸思凌丹梯。道泰我长往，时清君勿迷。

王孙且无归，芳草正萋萋。
酒泉子 其三
温庭筠（唐代）

楚女不归，楼枕小河春水。月孤明，风又起，杏花稀。

玉钗斜篸云鬟重，裙上金缕凤。八行书，千里梦，雁南飞。
杂兴
陆游（宋代）

客问维摩疾，人哀范叔寒。
诗囊负童背，药笈挂驴鞍。
野果攒眉涩，村醪捩齿酸。
老鸡殊可念，旦旦报平安。
端砚六绝
陈宓（宋代）

至宝非关少识真，都缘未睹十城珍。
如何绝域穷南地，却有唐朝辅相人。
至扬州
文天祥（宋代）

既投古庙觅藜羹，三五樵夫不识名。
僮子似知予梦恶，生柴烧火到天明。
清平乐
向子諲（宋代）

有留人意。拂叶攀花无限思。露湿浓香满袂。别来过了秋光。翠帘昨夜新霜。多少月宫闲地，姮娥与借余芳。”因赋一首

幽花无外。心与芗林会。绿发相看今老矣。不作浅俗气味。

露叶<艹疑>々生光。风梢泛泛飘香。称意中秋开了，余情犹及重阳。
次韵即事二首 其一
洪炎（宋代）

自愧山林士，来炊萧寺烟。怨惊寄猿鹤，飞跃任鱼鸢。

咄咄空中字，昏昏醉后眠。摛文非孟子，何以差狂颠。
过先师分湖故宅又至横山别墅
薛雪（清代）

一日孤怀两世情，横山分水各心惊。文章先后仍声价，涕泪沧江竟死生。

巷冷何人还驻马，柳荒无主断鸣莺。居人指点冈头地，午梦春深草色平。
代柬谢袁兄
刘宰（宋代）

渔樵并舍两相忘，三迳回看久就荒。
只有生平真活计，尖胱万面接山光。
赠左元规
杨万里（宋代）

谁道古人今不如，龙生龙驹凤凤雏。
太冲千载有孙子，笔端真凤四三都。
向来鹿鸣首送渠，至今银袍双袖乌。
会逢玄晏为拈出，殿前作赋声第一。
汪德邵挽诗
洪适（宋代）

监郡能名播，分符治行高。俄惊驹过隙，不见鹤鸣皋。

三径宾朋散，重楼柱石牢。伤心丹旐举，旧事记松醪。
栀子花一首
苏籀（宋代）

镂裁雪羽元同质，合辑龙沈更一家。
气袭禅僧鼻端白，葩敷溪女鬓唇斜。
牵缠芗色诚虚幻，结习因缘可叹嗟。
芍药调和传汉殿，酴醿脂泽有浑耶。
绝叹
陆游（宋代）

老屋环青嶂，衰翁卧白头。
残书且遮眼，薄酒不浇愁。
世故真难料，吾生愈觉浮。
余年更须惜，幸得返山丘。
忆江南
佚名（元代）

还丹术，切要经手传。若信故方终自误，颠来倒去倒来颠。

不得怨神仙。
在南高峰石室中出定作
释慧开（宋代）

静处乾坤窄，闲居日月忙。虚空即妙体，独露法中王。
春郊游眺寄孙处士二首
薛涛（唐代）

低头久立向蔷薇，爱似零陵香惹衣。

何事碧溪孙处士，百劳东去燕西飞。

今朝纵目玩芳菲，夹缬笼裙绣地衣。

满袖满头兼手把，教人识是看花归。
送薛经
李覯（宋代）

多能未必有相知，况是东南义士稀。
京洛路长何日到，风尘依书化人衣。
挽参与蔡公三首
刘克庄（宋代）

昔任高阳里，登堂执束修。
深知二郎故，曾接两翁游。
面棘新班峻，然藜旧话休。
空藏笥中帖。世世宝银钩。
寄栗斋巩仲至
戴复古（宋代）

几度观朝报，差除不到君。
山林自台阁，文字即功勋。
吟苦孟东野，潜深杨子云。
一官虽偃蹇，千载有知闻。
观霞秋眺
李枝青（清代）

破晓秋光泼眼鲜，俯窥鳀壑立霞巅。轻烟一点扶桑岛，凉籁千霞落木天。

劫火才烧亭畔佛，引风还望海中仙。老僧遥指惊涛外，认得归来日本船。
张秀才枕屏
陈造（宋代）

寒风惨澹森木古，群鸦无人自翔舞。
重山积水几里所，稍见孤舟渺烟雨。
意吞洞庭卓天姥，短屏数幅渠能许。
何时去作湖山主，还唤诗翁来着语。
承承堂为洪善初题（善初，三洪诸孙也）〗
刘炳（明代）

天狗蚀月岁靖康，血战于野龙玄黄。
神鳌夜泣九渊沸，翠华日薄寒无光。
主忧臣辱誓万死，直以只手支扶桑。
燕山六月雪花大，节旄零落肌肤伤。
关河萧条月色苦，秋风扬沙吹雁行。
子卿归来典属国，茂陵树老愁云荒。
至今勋业昭简册，大书特书遗典章。
承承堂前春昼永，牙笏金鱼堆满床。
芝兰玉树竞娟秀，陶令松菊凝秋荒。
盈缸酿酒介眉寿，槐阴覆阶萱草长。
忠宣盛泽实具美，宜尔子孙宜尔昌。
岁在己未与南康宰周丈君可相别至戊辰复会于
曾丰（宋代）

君诗他莫与同年，绝岸孤峰自一边。
气质乾坤方判后，规模风雅未删前。
相思鉴里縻旬岁，自稔囊中擘一篇。
留与江西为后社，子孙不敢作私传。
暑夜偶作
李至（宋代）

竹气荷香夜转清，趁凉移簟绕空庭。
坊门有月几多树，池水无风三四星。
何处一蝉犹切切，此时残漏尚丁丁。
可怜好梦谁惊觉，正恋五湖吹酒醒。
感秋别怨
卢仝（唐代）

霜秋自断魂，楚调怨离分。魄散瑶台月，心随巫峡云。

蛾眉谁共画，凤曲不同闻。莫似湘妃泪，斑斑点翠裙。
到园
潘勖（明代）

二月东园晓，天晴气自和。叶柔春力软，花醉露形酡。

杜甫穷愁在，相如渴病多。舒眉一临眺，朝影满烟萝。
祠事斋居听雨呈刘子晋
朱熹（宋代）

刀笔常时箧笥盈，斋祠今喜骨毛清。与君此日俱无事，共爱寒阶滴雨声。
杭州杂诗和林石田
汪元量（宋代）

吟身春共瘦，独立望江亭。
越水荒荒白，吴山了了青。
军降欣解甲，民喜罢抽丁。
拍碎阑干曲，吞声血泪零。
偈颂六十七首
释原妙（宋代）

黄面瞿昙，夜半成道。
正是唤奴作郎，赢得一场好笑。
山僧恁麽告报，也是细姑嫌嫂。
登高归途访名园遗址
劳孝舆（清代）

越台秋老霸图湮，访旧无端感慨新。射圃废来官马瘦，名园荒后主僧贫。

曾无绿野留歌扇，只合青山与酒人。吾辈风流今在耳，浩歌还访晋遗民。
昼寝梦一客相过若有旧者夷粹可爱既觉作绝句
陆游（宋代）

梦中何许得嘉宾，对影胡床岸幅巾。
石鼎烹茶火煨栗，主人坦率客情真。
浣溪沙
黄机（宋代）

日转雕栏午漏分。井梧落尽小窗明。宝床丝索懒关心。

愁压春山应脉脉，困凝秋水想沈沈。低头时露一湾金。
偈颂一百四十二首 其十五
释广闻（宋代）

巢知风，穴知雨。衲僧未学先知，净慈不敢相许。发机须是千钧弩。
送桂州安抚余靖侍郎还京
李师中（宋代）

诏从东海付南麾，戎乘前驱上将威。
异俗已传吾父至，期文更将我公归。
岁时职贡还朱绂，昼日恩光赐衮衣。
昔往今来亦何速，长亭杨柳尚依依。
次李参政所和五绝句韵因以为诗
魏了翁（宋代）

天地之心万物灵，世间难得是人身。
面前放过知何限，好与光明做一巡。
延寿寺
陈天麟（宋代）

一溪寒玉佩环声，两径徘徊管送迎。
寺学鹫峰侵汉起，山如龙尾撇波行。
偈六十九首 其三十八
释道宁（宋代）

苏州有，常州有。月白风清，天长地久。路著旧乡关，金毛善哮吼。

父慈子孝少人知，回首面南看北斗。
谢查元吉借示傃轩今是斋巢室三书
项安世（宋代）

堂堂傃轩翁，学古无不探。
诂训尊六经，文章妙瞿昙。
大儿号今是，思若春波涵。
最长作千百，时用经训参。
犹子号巢室，清甚寒泉甘。
尤善赋五七，每于祥悦悦。
各得一翁体，与翁名字三。
我生在翁后，鹤化无留骖。
今是亦已往，龙亡空故潭。
犹能及巢室，朝暮闻其谈。
结交尽前辈，旧事多所谙。
五斗驱我行，归来哭空龛。
故园但乔木，后生谁指南。
今年四日尾，暑气如焚惔。
殷勤小巢室，浩荡倾籝甔。
并持三箧来，为饱千里婪。
倒海见珠瑇，连山阅梗楠。
敛衽不知热，醉心常自酣。
门前日熇熇，门内风毿毿。
清晨送书去，过午忽不堪。
始悟岁方燠，雩祈遍精蓝。
谁能写此书，长使雨我庵。
赋得司马相如诗
祖孙登（南北朝）

雍容文雅深，王吉共追寻。当垆应酤酒，托意且弹琴。

上林能作赋，长门得赐金。唯当有汉主，知怀封禅心。
雨中杜鹃花
顾衡文（清代）

分明一树珊瑚色，微雨斜阳洗愈鲜。种甫三年聊此地，开当四月奈何天。

层绡剪就香都断，赧颊涂成火欲然。浪说神仙留幻影，洞天无泪迸啼鹃。
花果
杨万里（宋代）

野花山果绝芳馨，借问行人不识名。
蜂蝶行粮猿鹤饭，一生口分两无争。
赋朱自斋环碧亭
龚璛（元代）

自开老子得环中，色色俱无处处通。行到小亭逢水竹，偶然一碧是虚空。
奉和圣制夏日游石淙山
张易之（唐代）

六龙骧首晓骎骎，七圣陪轩集颍阴。千丈松萝交翠幕，一丘山水当鸣琴。

青鸟白云王母使，垂藤断葛野人心。山中日暮幽岩下，泠然香吹落花深。
戏答王子予送凌风菊二首 其二
黄庭坚（宋代）

王郎颇病金瓢酒，不耐寒花晚更芳。瘦尽腰围怯风景，故来归我一枝香。
和茅少溪寓会城次杜宪使韵
林大章（明代）

单车南海驻江城，景色行边水月明。几处楼台三岛迥，万家杨月一川平。

长安日近鸾书焕，粤岭天高鹗影横。翘首朗宁瞻郡政，讴歌应似此方情。
客珠崖怀罗浮寄山中诸子三十韵 其十二
成鹫（清代）

九十春秋强半过，住山时节苦无多。海滨自顾垂垂老，林下还思踏踏歌。

云壑晚烟笼瀑布，石门晴日晒藤蓑。主人何事不归去，笑杀南村郭橐驼。
酒醒
彭龟年（宋代）

世间颠倒事，一切自酒出。
醒时清明心，醉后不可觅。
醉时颠倒苗，或发醒时实。
酒能醉人形，不能醉人心。
心傥有主宰，万变不可淫。
大禹恶旨酒，拜善功最深。
病醉（戏作吴吟，赠卢十九经济张三十四弘辛丈丘度）
元稹（唐代）

醉伴见侬因病酒，道侬无酒不相窥。

那知下药还沽底，人去人来剩一卮。
莫漕以莼羹荐杯
王十朋（宋代）

萧瑟秋风送雁回，梦魂终夜绕箫台。年家知我乡心切，斫鲙羹莼荐酒杯。
道中二首
宋祁（宋代）

故岁南趋寿，今兹北向陈。
淹留桂枝客，还入玉关人。
鬓发都成葆，缨瓖幸濯尘。
心知来往数，不敢问迷津。
咏华林书院
杨亿（宋代）

闻说华林院，名将阙里偕。
生徒似东鲁，书籍胜西斋。
俎豆儒风盛，埙箎乐韵谐。
门闾双桂茂，编秩九流排。
讲学搴纱幕，题诗挂粉牌。
荀陈传旧族，游夏结同侪。
红实州生橘，清阴世种槐。
夜蟾穿户牖，晴瀑泻严崖。
远客来千里，新恩出两阶。
横经定何日，凭此寄幽怀。
除夜寄罗评事同年
王禹偁（宋代）

除夜在天涯，共君同忆归。
梦中倾寿酒，堂下着斑衣。
腊雪通宵舞，梅花到处飞。
更堪洞庭宿，愁思倍依依。
送陈兼应辟兼寄高适贾至
独孤及（唐代）

结绿处燕石，卞和不必知。所以王佐才，未能忘茅茨。

罢官梁山王，穫稻楚水湄。适会傅岩人，虚舟济川时。

天网忽摇顿，公才难弃遗。凤凰翔千仞，今始一鸣岐。

上马指国门，举鞭射书帷。预知大人赋，掩却归来词。

天子方在宥，朝廷张四维。料君能献可，努力副畴咨。

旧友满皇州，高冠飞翠蕤。相逢绛阙下，应道轩车迟。

高侯秉戎翰，策马观西夷。方从幕中事，参谋王者师。

贾生去洛阳，焜耀琳琅姿。芳名动北步，逸韵陵南皮。

肃肃举鸿毛，冷然顺风吹。波流有同异，由是限别离。

汉塞隔陇底，秦川连镐池。白云日夜满，道里安可思。

梦想浩盈积，物华愁变衰。因君附错刀，送远益凄其。

四海各横绝，九霄应易期。不知故巢燕，决起栖何枝。
寄内
高其倬（清代）

湿云低似幕，永日坐如年。风雨方如此，归期愈渺然。

深愁通日夕，远梦共山川。无计怜贫病，亲衰赖汝贤。
芦江八咏 其三 前野耕云
罗仲舒（宋代）

春雨鸣布谷，土膏三月足。举趾事深耕，竟亩水云绿。
祝英台近·脸长红
洪咨夔（宋代）

脸长红，眉半白，老鹤饱风露。岁换星移，禄运又交午。须知命带将来，福推不去，稳做个、荣华彭祖。记初度。谢他紫燕黄鹂，争先送好语。春满湖山，历历旧游处。管教柳外行厨，花边步屧，长占断、好晴奇雨。
长安寓居寄赠贾岛
马戴（唐代）

岁暮见华发，平生志半空。
孤云不我弃，归隐与谁同。
枉道紫宸谒，妨栽丹桂丛。
何如随野鹿，栖止石岩中。
武夷山
喻良能（宋代）

冲佑观前水绀色，升真洞北山笋攒。
群峰不断四时翠，万壑长留九月寒。
溪上桃花引渔子，云间仙犬逐刘安。
平生饱识佳山水，直作东南第一看。
离怀
田锡（宋代）

离怀如醉复如痴，脉脉无言不展眉。
秋草空牵幽意在，征轩疑展断魂随。
残星更漏门开处，斜月帘栊酒醒时。
此恨谁能解消遣，因题红叶偶成诗。
述工夫 其九 警众
李道纯（元代）

口头三昧谩矜夸，阔论高谈事转差。比似着形求实相，却如捏转起空花。

随将物去终归幻，裂转头来便到家。莫怪清庵多臭口，打开心孔要无遮。
将及陕郊先寄孙状元
王禹偁（宋代）

宦途漂荡似浮萍，又到棠阴邵伯城。
亲老转添衰鬓白，妻儿犹免智囊生。
状元馆谷如无倦，副使量移岂系程。
吾道不拘官冷暖，唯君应合出郊迎。
小雨
陆游（宋代）

赤日炎熇势未回，川云忽起亦佳哉。
鸭冲细雨桥阴出，蝶弄微风草际来。
榉柳不禁朝暮久，芙蕖犹有二三开。
一年光景烦君看，何怪昆池有劫灰。
虞美人
鹿虔扆（五代）

卷荷香澹浮烟渚，绿嫩擎新雨。琐窗疏透晓风清，

象床珍簟冷光轻，水文平¤

九疑黛色屏斜掩，枕上眉心敛。不堪相望病将成，

钿昏檀粉泪纵横，不胜情。
自淇涉黄河途中作十三首
高适（唐代）

川上常极目，世情今已闲。
去帆带落日，征路随长山。
亲友若云霄，可望不可攀。
于兹任所惬，浩荡风波间。

清晨泛中流，羽族满汀渚。
黄鹄何处来，昂藏寡俦侣。
飞鸣无人见，饮啄岂得所。
云汉尔固知，胡为不轻举。

野人头尽白，与我忽相访。
手持青竹竿，日暮淇水上。
虽老美容色，虽贫亦闲放。
钓鱼三十年，中心无所向。

南登滑台上，却望河淇间。
竹树夹流水，孤城对远山。
念兹川路阔，羡尔沙鸥闲。
长想别离处，犹无音信还。

东入黄河水，茫茫泛纡直。
北望太行山，峨峨半天色。
山河相映带，深浅未可测。
自昔有贤才，相逢不相识。

秋日登滑台，台高秋已暮。
独行既未惬，怀土怅无趣。
晋宋何萧条，羌胡散驰鹜。
当时无战略，此地即边戍。
兵革徒自勤，山河孰云固。
乘闲喜临眺，感物伤游寓。
惆怅落日前，飘飖远帆处。
北风吹万里，南雁不知数。
归意方浩然，云沙更回互。

乱流自兹远，倚楫时一望。
遥见楚汉城，崔嵬高山上。
天道昔未测，人心无所向。
屠钓称侯王，龙蛇争霸王。
缅怀多杀戮，顾此生惨怆。
圣代休甲兵，吾其得闲放。

兹川方悠邈，云沙无前后。
古堰对河壖，长林出淇口。
独行非吾意，东向日已久。
忧来谁得知，且酌尊中酒。

朝从北岸来，泊船南河浒。
试共野人言，深觉农夫苦。
去秋虽薄熟，今夏犹未雨。
耕耘日勤劳，租税兼舄卤。
园蔬空寥落，产业不足数。
尚有献芹心，无因见明主。

茫茫浊河注，怀古临河滨。
禹功本豁达，汉迹方因循。
坎德昔滂沱，冯夷胡不仁。
激潏陵堤防，东郡多悲辛。
天子忽惊悼，从官皆负薪。
畚筑岂无谋，祈祷如有神。
宣房今安在，高岸空嶙峋。

我行倦风湍，辍棹将问津。
空传歌瓠子，感慨独愁人。
孟夏桑叶肥，秾阴夹长津。
蚕农有时节，田野无闲人。
临水狎渔樵，望山怀隐沦。
谁能去京洛，憔悴对风尘。

朝景入平川，川长复垂柳。
遥看魏公墓，突兀前山后。
忆昔大业时，群雄角奔走。
伊人何电迈，独立风尘首。
传檄举敖仓，拥兵屯洛口。
连营一百万，六合如可有。
方项终比肩，乱隋将假手。
力争固难恃，骄战曷能久。
若使学萧曹，功名当不朽。

皤皤河滨叟，相遇似有耻。
辍榜聊问之，答言尽终始。
一生虽贫贱，九十年未死。
且喜对儿孙，弥惭远城市。
结庐黄河曲，垂钓长河里。
漫漫望云沙，萧条听风水。
所思强饭食，永愿在乡里。
万事吾不知，其心只如此。
临江仙·九十日春都过了
李之仪（宋代）

九十日春都过了，
寻常偶到江皋。
水容山态两相饶。
草平天一色，
风暖燕双高。
酒病厌厌何计那，
飞红更送无聊。
莺声犹似耳边娇。
难回巫峡梦，
空恨武陵桃。
青田同七五兄作四首 其二
薛季宣（宋代）

鸟云送雨过前山，白鸟将雏向远湾。独立溪亭无个事，湍流泷石镇潺潺。
送朱鹤梨入京
陆文圭（元代）

故人天上调金鼎，应念先生苜蓿盘。
博士不烦重讲席，拾遗无复欢儒冠。
蓬莱海阔还须阴，太华峰高不道寒。
茅屋三间老书客，逢人懒间日长安。
和伯雍夜坐
薛汉（元代）

月落夜方半，江空岁又阑。浮生知易老，久客欲归难。

漏静忽闻笛，楼高谁倚阑。呼灯更小酌，起舞戏盘跚。
逢梅
方岳（宋代）

人言草没孤山冢，从此梅花不要诗。
却是未嫌吾辈在，一枝开过竹巴篱。
深溪驿
刘克庄（宋代）

苔满朱扉半阖开，更无人迹独徘徊。
湘江临别如相语，早买扁舟出岭来。
归田乐引
黄庭坚（宋代）

对景还销瘦。被个人、把人调戏，我也心儿有。忆我又唤我，见我嗔我，天甚教人怎生受。

看承幸厮勾。又是樽前眉峰皱。是人惊怪，冤我忒撋就。拚了又舍了，定是这回休了，及至相逢又依旧。
踏莎行 偕嫂游湖浦
喻撚（清代）

画阁妆馀，东风正早。且闲刀尺听啼鸟。湖乡十里趁花开，凌波莫惜鞋头小。

树里人家，堤边芳草。远山无数横天表。频年苦忆故园春，今年始觉江南好。
京师七夕率赋
张继先（宋代）

七夕风光岂易阑，一年一度巧相干。
不惊高处流星过，尽向今宵仰面看。
花月有情天阙冷，胭山随分酒杯寒。
从兹肃肃秋阴扣，却恐衣衾未复单。
端午帖子 其四 太上皇帝阁
周必大（宋代）

日到蓬户已自长，身閒那更傲羲皇。薰弦旧解无穷愠，箑脯今摇不尽凉。
过铁山驿
冯时行（宋代）

来时趁作世情游，归去凄凉遣客愁。
万事世间多反复，一生此地几春秋。
天寒树老叶全脱，水落岸高溪不流。
行路崎岖纵难料，江湖付与一孤舟。
过师川偶行
洪朋（宋代）

伊昔袁陟居，只今徐郎宅。少作与渠双，老气想君只。

兹理亦何有，订之在今昔。吾庐城北头，捷径实咫尺。

欻思论五字，聊复访三益。高寻风雅源，洞入屈宋域。

波澜到苏李，光焰及元白。自来磊落人，闻见资博极。
秋夜寄默然上人
姚合（唐代）

霜月静幽居，闲吟梦觉初。秋深夜迢递，年长意萧疏。

海上归难遂，人间事尽虚。赖师方便语，渐得识真如。
鱼上冰（一作王公亮诗）
纪元皋（唐代）

春生寒气灭，稍动伏泉鱼。乍喜东风至，来观曲浦初。

近冰朱鬣见，望日锦鳞舒。渐觉流澌退，还忻掉尾馀。

噞喁情自乐，沿溯意宁疏。倘得随鲲化，终能戾太虚。
西江月·卧化胜如坐化
马钰（金朝）

卧化胜如坐化，修行所贵真常。假躯难以做馨香。何必临归著要。说破飞升一著，成仙只是神光。天宫无用臭皮囊。携去深山掉样。
秋日过于鳞郡斋分赋十体得发字
王世贞（明代）

入门登君堂，筐篚相罗列。大妇治酒浆，小妇为炊食。

儿年十五馀，冠裳来肃客。感君缠绵意，含吐待君择。

袖中双骊珠，光辉同秋月。恒恐风雷掩，重襺不得发。

念当为欢始，胡言悲乖别。河汉经高天，牛女成岐阔。

非无深宵契，曦晖难为悦。列宿繁如雨，焉知中所结。
丙午新正书怀十首
范成大（宋代）

炭熟香浓石鼎煨，人言小合是春台。
蕉心翠展一冬在，梅藟粉春连夜开。
肃肃九冰妨发育，温温三火护恢台。
养生此外无遗说，梨枣元须趁暖栽。
乱后归山
杜荀鹤（唐代）

乱世归山谷，征鼙喜不闻。诗书犹满架，弟侄未为军。

山犬眠红叶，樵童唱白云。此心非此志，终拟致明君。
卜算子 前后各带喝马一声
王哲（金朝）

信任水云游，欣放灵猿傻。要去随霞恣害风，乘良马。稳坐香罗随。南北与东西，选甚高和下。处处来回得自如，呈弓马。会把明珠射。
题东畈陈上舍吟稿二首 其二
萧立之（宋代）

君家诗有简斋翁，南渡流离语更工。好继翁诗致华要，墨梅题入御屏风。
吊朝云墓 其一
张应申（明代）

玉骨宁辞瘴雾侵，南来未报主恩深。分明风水开妆镜，照妾孤坟夜夜心。
句
胡持（宋代）

藏云八世五登科。
次儿瀹以诗四首道各意因两用其韵
陈著（宋代）

弦歌不救鲁，告谕难入巴。
世事蛇赴壑，吾生狗丧家。
春暮偶游归饮人境庐
黄遵宪（清代）

某水某山我故乡，今时今日好容光。频年花事春三月，独我蓬飘天一方。

门外骊驹犹在道，堂前燕子稳栖梁。金盆月艳蒲萄缘，便拟狂飞千百觞。
春愁
白衣保（清代）

不解因何事，当春倍黯然。野棠孤冢月，芳草暮村烟。

许国心犹壮，怀人梦可怜。无聊频唤酒，费尽买花钱。
宿华首台留柬尘异大师
陈恭尹（清代）

石边流水尚潺然，法座庄严记昔年。草径别来多蔓地，松门重到渐参天。

几层杰阁低闻雁，千里晴空远见川。惠远未归陶令去，满溪黄菊布金钱。
【双调】庆宣和_太华峰高天
未知作者（元代）

太华峰高天地窄，翠满云台。好打睡先生枕头归，去来，去来。
打打七里滩边古钓台，老树苍苔。要听渔樵话成败，去来，去来。
打打烟水茫茫东大海，望见逢莱。八个神仙肯拖戴，去来，去来。
打打锦片桃花绕调开，流水天台。不见刘郎玉真怪，去来，去来。
打打五柳庄头陶令宅，大似彭泽。无限黄花有谁戴？去来，去来。
打打花过清明也是客，客更伤怀。杜宇声三更里破窗外，去来，去来。
打打扪月清江李太白，可惜高才。一步青山谢公宅，去来，去来。
打打千亩青林七个客，无点尘埃。卖酒人家瓮初开，去来，去来。
打打投至侯门深似海，日转千阶。和尚在知他是钵盂在，去来，去来。
打打充腹黄粮暖炕柴，送老山斋。枸杞茶甜如蕨薇菜，去来，去来。
打打寄语寒窗老秀才，一经头白。更等甚三年选场开？去来，去来。
打打倚遍阑干十二曲，短叹长吁。望断行皋碧云暮，几声，杜宇。
打打暗想人生能几何？枉了张罗。七十岁光阴五旬过，着甚不，快活！
述怀
陆游（宋代）

谤誉纷纷笑杀侬，此身本自等虚空。
大鹏境界纤尘里，旷劫年光掣电中。
翻动烟霞长鑱在，招呼风月一尊同。
是凡是圣谁能测，试问西邻织屦翁。
句 其六十九
徐俯（宋代）

今时习主簿，还是鲁诸王。
鼓角山
吴世延（宋代）

黎明骑马出城阃，鼓角山前访故人。白水一陂浮鹤背，青田千里叠虬鳞。
罗浮红鸟 其三
释今无（明代）

锦屏峰下月微微，谁伴灵娥换素衣。十里隋堤无觅处，琼花观里少人归。
洛阳
杜牧（唐代）

文争武战就神功，时似开元天宝中。
已建玄戈收相土，应回翠帽过离宫。
侯门草满宜寒兔，洛浦沙深下塞鸿。
疑有女娥西望处，上阳烟树正秋风。
蝶恋花·莺掷垂杨
李久善（宋代）

莺掷垂杨，一点黄金溜。
同应叔雅及仲雅丈往毗陵过黄埠墩坐篷顶玩月小饮
梁玉绳（清代）

风声飒飒吹帆樯，菰蒲夹岸如人长。行尽菰蒲凡几曲，船头船尾明月光。

月光照彻篷窗几，惊醒幽人夜半起。不坐舟中坐舟顶，恍然身在层霄里。

应君轩爽张君豪，仰天大笑倾金舠。余沥还将洒湖水，欲把明湖变浊醪。

是时残魄没幽岭，坐久水风侵袂冷。万蛙声里一孤舟，东方欲白星辰静。
水调歌头 其五 十日偕印伯还武昌，病山、迟父步送渡口，循览夷场。五叠辛韵
程颂万（清代）

叉手信江介，诗境险还开。斩齐江树如沐，铁槛琐葳嵬。

绮毂香尘平砥，洞户晶球连昼，歌吹似人来。坡老饮既竭，东海涨黄埃。

宿罗胸，山起面，暂停杯。分携一舸天远，争道故园莱。

电掣驷蹄茸罽，风眯层窗花眼，归去认楼台。良会耿如昨，今别夐徘徊。
堂前种二桃诗示秬秸
张耒（宋代）

平昔殷勤向物华，谁知憔悴客天涯。
双桃栽罢还惆怅，忆得淮阳旧种花。
奉陪彦集充父同游瑞岩谨次莆田使君留题之韵
朱熹（宋代）

踏破千林黄叶堆，林间台殿郁崔嵬。谷泉喷薄秋逾响，山翠空濛昼不开。

一壑祇今藏胜概，三生畴昔记曾来。解衣正作留连计，未许山灵便却回。
龙虎山十咏 其二 象山
贡师泰（元代）

载宝出西域，献琛自南溟。仙人一叱之，化作青崚嶒。
句 其三
钱协（宋代）

梦泽盘山长卿赋，朱栏流水牧之诗。
东山公书来问久无书舟中作书怅然有感
邵宝（明代）

不上山翁书，非懒亦非傲。知我者谓谁，而不能一报。

平生观物者，未得从吾好。世途渺江湖，执简靡所告。

章水东北流，秋日波浩浩。惟有匡庐峰，万变犹古貌。

吾将作新图，用为识者道。
氐州第一 西伶党灵芝色艺冠时，镜渔翰林悦之，无由自达，倚此为赠
樊增祥（清代）

天际芝云，吹隓绮户，年时杜曲相见。鬲叶疑莺，当花误蝶，的的相情不浅。

犹隔帘栊，早隐约、波明山远。越髻低扶，秦音半改，可人心眼。

欲倩青禽将密款。奈长被、微波划断。覆盎春云，连昌夜雨，觉此情难遣。

定何时、明烛底，携宫袖、临相细看。茗艼花前，道相逢、今生未晚。
百丈山六咏 其四 石台
朱熹（宋代）

出谷转石棱，俯身窥木末。夕眺岚翠分，朝隮云海阔。
猿臂笛
张雨（元代）

三峡家山已隔生，一枝玉骨尚堪横。攀援远似穿云曲，吟啸高于喷竹声。

栗叶霜黄天竺梦，梅花春老玉关情。伶伦且为相娱乐，谁问将军善射名。
送僧归护国寺
李遵勗（宋代）

雷海谭音出世雄，台岩香社冠禅丛。
红炉点雪灵机密，翠径斑苔道步通。
珠水滤罗晨漱净，豉莼萦筯午斋丰。
归帆已应王臣供，金地天龙绕旧宫。
次韵都倅题赵菘老竹涧
周紫芝（宋代）

西来倦客厌飘零，一见宗枝眼为青。世事绝知尘外少，雨声更在竹间听。

铿如曲奏江边瑟，清伴风鸣塔上铃。想得荆州都别驾，诗成幽梦晓初醒。
四月上澣日同寮约游西湖十绝
张镃（宋代）

丰乐楼前未夕晖，可堪鱼钥限城扉。
诗成快向归时写，丹墨明朝与兴违。
宴词
王之涣（唐代）

长堤春水绿悠悠，畎入漳河一道流。
莫听声声催去棹，桃溪浅处不胜舟。
次韵周子车喜雨
高斯得（宋代）

平生报国无才力，日夜只祈天雨粟。
讵今岁事少差池，怪证谁云一而足。
入春郡国多苦旱，起瞻四方何蹙蹙。
陋邦愚守介其间，造物私之意何笃。
桑蚕有岁麦有秋，十里欣欣人足欲。
尔来勤雨才浃旬，日日眼穿云石触。
哀哉赤子命如线，亟吁苍穹求迓续。
果然马上天瓢翻，谁谓龙公悭一掬。
吾侪所学自孔氏，颇信此身兼位育。
真能办得一寸心，勺水固知焦可沃。
君诗信美嫌太夸，只恐流传辜自速。
八荒延首待甘霖，传说谁其踵芳躅。
畅师同玉上人游茅草
仇远（元代）

朝辞二竺寺，暮宿三茅峰。
红树落一叶，白云深几重。
远游喜无雨，清兴尤宜冬。
遥知天坛上，会与仙人逢。
谢赐丹桂
曹勋（宋代）

秋入幽岩桂影团，香深粟粟照林丹。
应随西母瑶池晓，染得朝霞下广寒。
题壁
刘学箕（宋代）

午日柳阴正，晓风花气新。
川明鱼咏水，林静鸟啼春。
弄珠室
弘历（清代）

琳漪溢兰塘，万颗呈夜光。底事弄不尽，鲛人个里藏。
送李功曹之荆州充郑侍御判官重赠
杜甫（唐代）

曾闻宋玉宅，每欲到荆州。此地生涯晚，遥悲水国秋。

孤城一柱观，落日九江流。使者虽光彩，青枫远自愁。
得友人书，道内子艰难状
张煌言（明代）

尺牍胡然至，寒温不自通；殷勤报阃外，辛苦叹闺中。

铛釜原兼绝，机梭亦屡空。鹿车谁共挽，羞杀是梁鸿！
臧哀伯谏纳郜鼎
左丘明（先秦）

夏四月，取郜大鼎于宋，纳于大庙，非礼也。

臧哀伯谏曰：“君人庙，将昭德塞违，以临照百官；犹惧或失之，故昭令德以示子孙。是以清庙茅屋，大路越席，大羹不致，粢食不凿，昭其俭也；衮冕黻珽，带裳幅舄，衡紞纮綖，昭其度也；藻率鞞鞛，鞶厉游缨，昭其数也；火龙黼黻，昭其文也；五色比象，昭其物也；钖鸾和铃，昭其声也；三辰旂旗，昭其明也。夫德，俭而有度，登降有数。文物以纪之，声明以发之，以临照百官，百官于是乎戒惧，而不敢易纪律。今灭德立违，而置其赂器于大庙，以明示百官。百官象之，其又何诛焉？国家之败，由官邪也；官之失德，宠赂章也。郜鼎在庙，章孰甚焉？武王克商，迁九鼎于雒邑，义士犹或非之，而况将昭违乱之赂器于大庙。其若之何？”公不听。

（周内史闻之，曰：“臧孙达其有后于鲁乎！君违，不忘谏之以德。”）
越州歌二十首
汪元量（宋代）

昔梦吴山列御筵，三千宫女烛金莲。
而今莫说梦中梦，梦里吴山只自怜。
未归
周鼎枢（清代）

杨柳陂头日问津，萧然犹是未归身。愁中诗句真佳友，客里青毡似故人。

时务策成安命薄，绝交书至悟家贫。白沙翠竹秋江路，思得渔童捧钓纶。
初夏感怀四首 其四
柳如是（明代）

荒荒慷慨自知名，百尺楼头倚暮筝。勾注谈兵谁最险，崤函说剑几时平。

长空鹤羽风烟直，碧水鲸文澹冶晴。只有大星高夜半，畴人傲我此时情。
临江仙（吴宰生日）
王炎（宋代）

欲近上元人意好，月如人意团圆。暖风催趣养花天。三山来鹤驾，万户识凫仙。

手种河阳桃李树，暂时来看春妍。彩衣一笑棹觥船。明年当此日，人到凤池边。
感事
陆游（宋代）

堂堂韩岳两骁将，驾驭可使复中原。
庙谋尚出王导下，顾用金陵为北门！
句 其八
汪藻（宋代）

三君赫奕今谁在，百谪风流故自贤。
谢吴雪峰协戎朝祥赠千里镜
周凯（清代）

将军海上建旌旄，曾破孙恩十万艘。虎帐一樽谈夏口，鲸波千里察秋毫。

人来蓬岛重携手，匣赠奇珍肯解绦。且喜寰瀛清似镜，摩挲佩比吕虔刀。
雪中寄怀公昭丈
赵蕃（宋代）

问讯先生江上村，雪中高兴与谁论。
乍明不厌鸡啼昼，忽散应憎鹊踏翻。
闻道为梅新作圃，更期因竹别开门。
老来孰愈幽居趣，愧我飘流不自存。
害惠安吴簿明辅子良权南安宰二首
王迈（宋代）

邑人见说渐相安，更把西山作样看。
有人社民行志易，不宽不猛得中难。
设施新法须明允，掩盖前愆莫纠弹。
便作真王何用假，安排旗鼓即斋坛。
即事六言七首 其七
吕本中（宋代）

毕竟学书不成，谁道能诗有声。点检平生交旧，几人曾是同盟。
回王秀才二赋
孔平仲（宋代）

郭璞长江宋玉风，君才可与角豪雄。织成故典文之巧，琢就新词学者工。

昔日貌观轻子羽，今朝颖出喜毛公。频烦教我勤多矣，疏决蒙泉使向东。
送范宪东叔帅潼川四首
陈傅良（宋代）

离逾十年合，合复十月离。
往日苦无及，来日忽未知。
江源与海通，吴会与蜀违。
通固天道常，违亦物理宜。
勿作儿女感，是中有精微。
再次韵四首
陈造（宋代）

山好能令肺病苏，诗来把玩更惊吁。
蜀人例作残山看，端喜因诗免受诬。
采绿
佚名（先秦）

终朝采绿，不盈一匊。予发曲局，薄言归沐。

终朝采蓝，不盈一襜。五日为期，六日不詹。

之子于狩，言韔其弓。之子于钓，言纶之绳。

其钓维何？维鲂及鱮。维鲂及鱮，薄言观者。
题李伯时维摩画像图
吕本中（宋代）

老松搀天四无壁，小庵不劳容一室。野竹入户芭蕉肥，下有无言病摩诘。

文殊妙对亦未真，身如浮云那得亲。惊倒同行问话人，彼上人者何所云。

龙眠好事笔有神，不避世间狐兔群。扫渠胸中千斛尘，多口阿师闻不闻。
太文岩贵人设醮
卢若腾（明代）

谩言报应事纷纭，皂白到头终自分；每恨无人诛国贼，今知有腹负将军。

鬼神忏遍皆供案，牲币陈空总秽闻。惊听奏章道士说，熊公诉帝怒如焚。
小雪初晴樊榭见访同游梵天讲寺
丁敬（清代）

朝来幽事动，良友过我早。清游敦宿昔，一雪晴正好。

逦迤城之南，几度略彴小。蹋冻乾藓坡，徙倚疏林杪。

涧风划松雪，残玉落翠纛。钱王此缔构，突兀双塔表。

劫火虽皴𥀶，句勒犹夭矫。金容归浩空，追蠡翳勿考。

依稀景泰字，剔辨劳指爪。灵鳗应就蛰，寒甃慑深窅。

裴回日停午，古意益绵眇。高僧句通禅，心折玉局老。

月履疑往来，烟钟寂昏晓。久立肌骨森，烦虑脱如扫。

江光莹不遥，极目点云鸟。
五石·群玉峰
李弥逊（宋代）

五城十二楼，高下耸寒玉，
天空开翠微，不爱尘士触。
半生嗟环辕，万事惊转毂。
寄语山中人，为占一峰绿。
朝云墓
释今白（明代）

朝云莫雨古今同，湖上谁怜白首翁。悔不当年勤种柳，直教此日尽垂风。

风前弱草千茎劲，雨后花枝一样红。几个云边挥泪毕，独悬枯眼到鸿濛。
春归五首 其三
朱淑真（宋代）

狼藉花因昨夜风，春归了不见行踪。孤吟茕坐清如水，忆得轻离十二峰。
送郭司马赴伊吾郡请示李明府（郭子是赵节度
岑参（唐代）

安西美少年，脱剑卸弓弦。不倚将军势，皆称司马贤。
秋山城北面，古治郡东边。江上舟中月，遥思李郭仙。
予致仕归因重葺下皋山庄以居偶诵宋马子才浩浩歌胸次洒然若有得遂次韵以道所怀
黄仲昭（明代）

浩浩歌，钟鼎勋庸如命何。天降吾衷吾不昧，讵肯随时徒媕阿。

得意饱餐光禄饭，失意归耕南亩禾。浮云聚散吾何与，笑渠倾夺纷操戈。

君不见苏秦手提六国印，千里驺从徒撝诃。又不见冯道身为五朝相，四海疮痍谁抚摩。

富贵于时苟无益，眼底风花瞬息过。浩浩歌，钟鼎勋庸如命何。

明道列官乌府署，伊川劝讲金銮坡。补衮不求人过失，格心惟以道渐磨。

权奸一见阻，去去心靡他。大道日沦丧，贤哲终蹉跎。

时论雌雄元不辨，何怪臧仓毁孟轲。浩浩歌，钟鼎勋庸如命何。

图书满床春拍拍，烟云绕屋山峨峨。俯仰乾坤无大疚，吾生所得良已多。

神仙渺茫吾不道，别有天地长熙和。
腊八日水草庵即事
顾梦游（明代）

清水塘边血作磷，正阳门外马生尘。
只应水月无新恨，且喜云山来故人。
晴腊无如今日好，闲游同是再生身。
自伤白发空流浪，一瓣香消泪满巾。
次韵佥判丈
赵蕃（宋代）

芳游忽忽未多谐，芳事匆匆已覆杯。
可恨海棠经雨尽，尚余芍药殿春开。
公能有意巾车出，我亦乘闲步屧来。
倚杖看花从迫窄，未妨随处一徘徊。
题赠芥堂老僧偶来
贺铸（宋代）

岁计江边二顷田，不能多应世间缘。
闭门密竹荒松里，杯粥炉香六十年。
闲步
司空图（唐代）

几处白烟断，一川红树时。坏桥侵辙水，残照背村碑。
广文出新意得梅之全花实根叶谱入秀句辄效反骚一章
郑清之（宋代）

东风不借半分力，老树丝窠罥寒织。虚枝生白独也正，夜气归根吹以息。

个中洒洒无一尘，无眼界至无意识。居然暗发定慧香，不取诸相了空色。

若于此花论相好，是人如以木钻石。吾尝闻之老瞿昙，无有少法为可得。

我诗当以无耳听，索梅一笑付蝇墨。
哑子观音赞
释子益（宋代）

赞者舌秃，画者口哑。
篮里锦鳞，愈增高价。
句
徐常（宋代）

词赋切宜师二宋，文章须是学三苏。
偶成呈林郑二友两绝 其二
郑清之（宋代）

声名谷口吾宗秀，风调西湖我辈人。自是山岩着不得，天教暂此伴闲身。
念奴娇
陆凝之（宋代）

远山一带，逆晴空、极目天涯浮白。枫落鸦翻谈笑处，不觉云涛横席。酒病方苏，睡魔犹殢，一扫无留迹。吴帆越棹，恍然飞上空碧。

长记草赋梁园，凌云笔势，倒三江秋色。对此惊心空怅望，老作红尘闲客。别浦烟平，小楼人散，回首千波寂。西风归路，为君重喷霜笛。
去国辞陵忽大风雷
范景文（明代）

晓望钟陵紫气开，五年拱护愧非才。狂愚有罪臣应死，高厚无私怒易回。

帝鉴自能明日月，孤臣敢诧动风雷。去天洒泪重回首，何日烽烟靖九垓。
邗邡驿大雨
范成大（宋代）

暮雨连朝雨，长亭又短亭。
今朝骑马怯，平日系船听。
竹叶垂头碧，秧苗满意青。
农畴方可望，客路敢遑宁。
伯益以玉舟相酬酢席上口占二绝
刘学箕（宋代）

元正讲忆讵能忘，便辱留连设酒浆。
笑指一船春盎盎，稽山应未愧知章。
晓雾
杨万里（宋代）

不知香务湿人须，日照须端细有珠。政是春山眉样翠，被渠淡粉作糊涂。
李贾携诗卷见访贾与严沧浪游
严粲（宋代）

石屏新卷里，曾得见君诗。大册烦来教，平生慰梦思。

高标去尘远，古调少人知。汝与吾宗好，风骚更属谁。
宫籍监
文天祥（宋代）

尘满南冠岁月深，暂移一室倚旃林。
天怜元是青山客，分与窗根两树阴。
和崔公度家风琴八首
王安石（宋代）

万物能鸣为不平，世间歌哭两营营。
君知此物心何欲，自信天机自有声。
【双调】殿前欢_杨廉夫席上
张雨（元代）

杨廉夫席上有赠
小吴娃，玉盘仙掌载春霞。后堂绛帐重帘下，仙理琵琶？香山处士家，玉局仙人画，一刻春无价。老夫醉也，乌帽琼华。
中岩寺
洪适（宋代）

览胜寻幽性所耽，不教驺哄滓筠杉。霞城散绮留仙袂，露磴凝珠拂客衫。

曾有金龙潜邃洞，却因赤蚁远崇岩。来游无复从容计，自笑羸骖束辔衔。
寺宿二首 其二
王慎中（明代）

古寺依山寂，停鞍对暮花。霜钟归院鹤，风柝集城鸦。

枫落犹秋色，菊残有岁华。山僧谁解汝，吾分已尘沙。
休征
释绍昙（宋代）

击碎轩辕镜，焚烧黄石书。
瘦筇春力健，带月访樵渔。
一剪梅 其一 春怨
董元恺（清代）

空闺无奈日长时。朝也迟迟。暮也迟迟。春心百尺绕游也。

草也也也。柳也也也。

天遣多情不自持。嗔也谁知。喜也谁知。一回踪迹几回思。

坐也堪思。立也堪思。
何文蔚以瑞莲新篘见饷因以双井茶报之
韩淲（宋代）

青山碧涧秋前立，莲酒和诗字字香。饮尽却愁君共醉，更将双井洗肝肠。
醉后放歌
周密（宋代）

冷风如冰月如水，夜久霜寒倚秋桂。酒樽已眠人未睡，闲与孤蛩各言志。

宇宙宽闲容我辈，千古万古同一致。天上人间好恶异，君子小人常倒置。

不愿建侯游万里，金印红旗拥千骑。不愿闻鸡五更起，衮绣传呼趋九陛。

惟愿擘画千百岁，坐见无怀大庭氏。不须结绳与画地，何者为愚何者智。

不蚕而衣不耕刈，不暑不寒春泄泄。有酒如江碧浮蚁，一瓢日日江头醉。

醉后长歌语流丽，歌声透天天为喜。赐我三元九霞佩，佩之乘风御清气。

虎豹遁迹鬼神避，意之所之身即至。竦身蜚出扶摇外，直到天宫三十二。
秋日独饮二首
赵蕃（宋代）

素怀乐清旷，长言待秋风。
及兹摇落初，感叹如有攻。
长卿既倦游，嗣宗复途穷。
苟无杯中物，何以娱我躬。
到夔门呈王待制
李石（宋代）

手挈东风上水关，凤书迎日看新班。
五湖家世乌衣巷，三峡楼新赤甲山。
画戟门开春尽永，卧龙帐稳海波閒。
安危大计须公等，天定应知即赐环。
送屈子归姑苏
钟政（明代）

临歧把袂欲销魂，同调襟期未忍分。别酒满斟沙堰日，离歌低忍海天云。

淮河帆影三春度，山寺钟声半夜闻。归去苏台频吊古，散人无事更移文。
临江仙（张静甫之母夫人生日）
魏了翁（宋代）

天为西南分八使，更分四道蕃臣。争如齿宿彩衣新。亲年开百岁，又见子生孙。

一度平反供一笑，无边桃李皆春。便归天上极恩荣。为君图寿母，去年曾以寿母图为献。更看太夫人。
生查子
晏几道（宋代）

春从何处归，试向溪边问。岸柳弄娇黄，陇麦回青润。

多情美少年，屈指芳菲近。谁寄岭头梅，来报江南信。
送郑仲宗还金华
吕复（元代）

都门盛冠盖，乃与行者别。
行者来复还，使我心哽咽。
人留棹声迟，酒既骊歌彻。
绿柳阴正圆，相看不忍别。
浣溪沙
张元干（宋代）

残腊晴寒出众芳。风流勾引破春光。年年长为此花忙。

夜久莫教银烛灺，酒边何似玉台妆。冰肌温处觅余香。
劝农六首
张嵲（宋代）

春泥滑滑不须愁，勉事深耕定有秋。
沓障东南知更好，归来频上郡城楼。
崧高诗为九江赵使君寿
杨冠卿（宋代）

柔惠且直，小心翼翼。
王亲命之，南国是式。
与应得李洋归
丘葵（宋代）

花时莫负此良辰，信杖间行寂寞滨。
日入山头成鹤顶，风吹沙碛皱鱼鳞。
飞来白鹭全成雪，倒去枯松半树春。
似此江山孤绝处，故应着此苦吟人。
颂古五首
释妙伦（宋代）

赵老七斤衫，提来用恰好。
若更问如何，且去青州讨。
与成父别后有怀
赵蕃（宋代）

何物催衰白，频年屡别离。
弟兄俱老境，摇落况秋时。
汝水应余忆，袁江独尔思。
不堪行似棘，更对雨如丝。
农户
释文珦（宋代）

农户竹林西，茅檐傍水低。
黄鸡四五只，青韭两三畦。
社翁醅堪漉，秋田秫又齐。
老翁留客住，为具任山妻。
倚梅观雪
方回（元代）

空山浩浩朔风吹，萧飒如蓬两鬓垂。
独倚寒梅看远雪，合呼美酒赋新诗。
剡舟地逈何由往，陇驿天遥亦谩思。
忽忆立年湖上事，金樽银笔永无期。
至鄂期年以饟事不给於诗己亥夏五廿有八日始
岳珂（宋代）

离歌已尽沙头玉，夕照初翻浪底金。
自是晴鸥无六月，半江雪片涌波心。
郭家溪亭
王建（唐代）

高亭望见长安树，春草冈西旧院斜。光动绿烟遮岸竹，

粉开红艳塞溪花。野泉闻洗亲王马，古柳曾停贵主车。

妆阁书楼倾侧尽，云山新卖与官家。
以诗句咏梅·老枝横出数花新
方蒙仲（宋代）

荒山俄积玉，老蚌忽明珠。
惟是据枯槁，年来一字无。
去岁寓长沙游道林岳麓真天下绝景也今相去不远无因再游赋诗见意
李纲（宋代）

衡山之陬湘水滨，道林岳麓天下少。蟠冈复岭相掩重，石磴松门递萦绕。

经行多在烟霭间，台殿半开云木杪。衲僧宴坐禅寂馀，朝磬暮钟清杳杳。

凭高旷望楚天阔，志气已逐飞鸿矫。橘洲枫浦指顾中，俯视更觉长沙小。

风樯浪舶千艘屯，丹楼粉堞百雉缭。苍茫晓色散平川，点缀残霞映疏蓼。

从来篇翰谁最优，沈宋杜韩争表表。古今尘迹散烟云，独有斯文传不了。

隔年清赏回首空，斯欲再游真漭渺。苍梧九疑云漠漠，青草洞庭风袅袅。

有时幽梦一到之，觉来枕席清秋晓。人间万事不由人，安得忘情逐猿鸟。
合流曹光道惠钜李知其炎酷中有此味亦可乐也
梅尧臣（宋代）

颖傍成蹊李，其实小於拳。
谁知皴枝瘦，生此绀玉鲜。
摘以筠梢笼，沈以石根泉。
蒙蒙粉未落，粲粲叶犹连。
荫树咀甘液，安知有苦煎。
报君惜兹乐，时咏逍遥篇。
次韵叔兴计议端午发家书感怀之诗
李光（宋代）

细葛香罗罢赐衣，十年风雨暗蜗庐。浴兰纫佩怜儿女，悬艾题符徇井闾。

地胜斗墟饶赋咏，日长莲幕少文书。欲凭尺素传深意，千里慇勤附雁鱼。
驾刘后村除兵侍兼直院
释善珍（宋代）

人物依然元佑中，莺边系马亦金狨。
相君惟忆刘夫子，学士须还儋秃翁。
翰苑鹤天双鬓雪，玄都燕麦几春风。
老来始得文章力，前有欧公后益公。
镜月归余以先朝典故数事送难于令兄映碧先生先生以为闻所未闻有侨札之誉感赋一律敬寄
阎若璩（清代）

垂白李昭阳，经秋忽报章。焚余周石鼓，劫后汉灵光。

道大宁从阙，知深转觉伤。何年荀氏子，御罢更登堂。
句
陈埙（宋代）

只教人种菜，莫误客看花。
鹧鸪天
晏几道（宋代）

斗鸭池南夜不归。酒阑纨扇有新诗。云随碧玉歌声转，雪绕红琼舞袖回。

今感旧，欲沾衣。可怜人似水东西。回头满眼凄凉事，秋月春风岂得知。
送中济侍郎帅庆分韵得十字
王觌（宋代）

承平万事康，干戈百年戢。蠢战彼西戎，乃敢侮边邑。

庆阳用武地，战士一当十。指纵惟其人，破竹在呼吸。

堂堂高平君，谋帅公论及。拥麾当一面，意气动百执。

圣时务怀柔，阃寄贵安辑。贺兰黄口儿，焉用长缨絷。

方当仁草木，况忍尚首级。伫见贡琛人，还从玉关入。
鼓腹无所思朝起暮归眠湫明诗也以诗定韵为十
滕岑（宋代）

郊墟远人烟，栖迹在衡宇。
年龄迫衰谢，渐觉有病苦。
眼如隔罗轂，耳仅闻钟鼓。
手中一枝筇，藉以扶伛偻。
追和唐询华亭十咏 其四 柘湖
王艮（元代）

湖瞰平林外，波摇断崖滨。柘山应孕秀，秦女乃能神。

剪纸徼灵贶，乘槎觅要津。渡头风正恶，愁杀采菱人。
徐山甫夜话有诗言别次韵
金履祥（宋代）

一榻萧然竹与兰，拥衾话别转留难。
明朝又渡湘江去，细雨斜风分外寒。
送临川教授叶端仁赴阙 其二
谢逸（宋代）

嘉林有石龟，视尾知千龄。支床气愈老，巢莲身始轻。

钻灼占休咎，胸中疑惑明。纳锡藏太卜，决策安朝廷。

吾徒昧倚伏，祸福何由徵。
偈颂五十一首
释道冲（宋代）

要入此门，初无方便。
须是诸人，脚尖具眼。
苟或未然，客情步步随人转。
元日赠沈宗师四首
吕本中（宋代）

东家起传觞，西家起相唤。我亦了新诗，成此奇一段。

念无毫发益，但见日月换。出门语沈郎，造请我亦漫。
玉楼春（五之二·大石调）
柳永（宋代）

凤楼郁郁呈嘉瑞。降圣覃恩延四裔。醮台清夜洞天严，公宴凌晨箫鼓沸。

保生酒劝椒香腻，延寿带垂金缕细。几行鹓鹭望尧云，齐共南山呼万岁。
减字木兰花·气开气止
沈瀛（宋代）

气升气止。引得丹元童子喜。
耳里闻风。知是泥丸一窍通。

危楼宴酒。不觉黄芽生蕊寿。
芽长如何。只觉金花罩体多。
满江红 家大人病殁贵州黎平府别驾署中，讣至哭奠有作
席瑶林（清代）

拜倒筵前，痛椿树、春秋偏促。想当日、辞家之任，画纶朱毂。

绩报当良钦士庶，书传康健欢童仆。怎讣音，万里忽飞来，天何酷。

堂上老，谁寒燠。闺中少，谁瞻嘱。况左家娇小，更谁卵育。

易箦魂飞宁目瞑，捧觞肠断难身赎。望灵輀，安稳早归来，凭之哭。
星岩二十景 其二十 石洞云封
郭棐（明代）

九峰奇胜崆峒上，太守雄题石室中。从此名山多令主，不须更倩白云封。
酬裴相公见寄二绝
白居易（唐代）

习静心方泰，劳生事渐稀。可怜安稳地，舍此欲何归。

一双垂翅鹤，数首解嘲文。总是迂闲物，争堪伴相君。
映江曲
王世贞（明代）

杏脸杨柳眉，秋江映如觌。那能映妾心，令君一察识。
和沈菁士夜话有感韵三首 其三
缪焕章（清代）

半轮秋月照窗明，卧听谯楼欲二更。万事到头难逆料，五旬弹指怅浮生。

空嗟榛莽连江表，欲筑茅庵署太平。似水凉宵无个事，喓喓草畔效虫鸣。
次韵和望岳亭诗 其二
刘攽（宋代）

望岳亭前一凭栏，秋云萧索水光寒。北人解道衡山远，此地衡山已背看。
八十里山行
傅若金（元代）

桂林之区，猺贼杂处。南有八十里之高山，绝天绵延开险阻。

贼里倚之作巢砦，劫掠经年势还大。官军收捕费供给，主将逡巡竟何待。

居民近山昼夜愁，山下行里皆白头。况闻良家半为贼，官府贪横仍诛求。

安得大聚边头兵甲铸田器，尽锄高山作平地。高山平，猺贼毙。
句
吴沆（宋代）

君少作奇字，瘦硬得柳骨。
墨净剪水匀，势健拗铁屈。
……新诗更镌磨，劲绝与字匹。
老蛟寒卧波，壮士努抉石。
翻盆势动摇，诗与字俱力。
李绅
徐钧（宋代）

手书不受叛臣污，摧抑多端只故吾。
已喜生前能自保，却怜身后尚遭诬。
和高平朱（一作米）参军思归作
韩翃（唐代）

髯参军，髯参军，身为北州吏，心寄东山云。

坐见萋萋芳草绿。遥思往日晴江曲。刺船频向剡中回，

捧被曾过越人宿。花里莺啼白日高，春楼把酒送车螯。

狂歌好爱陶彭泽，佳句唯称谢法曹。平生乐事多如此，

忍为浮名隔千里。一雁南飞动客心，思归何待秋风起。